钦定古今图书集成/明伦汇编/闺媛典/第039卷 > 《王孝娥哀辞》黄云师
## 钦定古今图书集成/明伦汇编/闺媛典/第039卷 > 《王孝娥哀辞》黄云师

丁酉豕日，浔西城民舍灾，王屠，被酒卧。女娥年十二，
呼撼不起，曳手恋恋，不忍舍去，遂从父俱死焉。呜呼！
娥真孝矣。载稽往牒，秦有罗，汉有曹，唐有饶，父溺而
咸以身殉。吴大帝时，有女父为铁官，冶不液，女自投
冶中，铁乃液，然后父刑免。元至正间，溧水袁氏女，母
病笃，兵燹起仓卒，女入室抱母死。呜呼！彼数女，咸炳
“史策，而王独湮没不彰，予甚哀之。且袁女年十五，曹、
饶二娥年皆十四，罗女不记年，能从武陵走洞庭，觅
父尸，当亦不下十四五。铁官女年仅七岁，纪载家不
详其姓，寥寥千祀。独王娥年十二”，予耳而目之，耳父
又屠沽子，诗书不泽，女史无所箴教，夙不娴于傅姆，
世丧道久矣。峨而冠者，尚掉臂罔所“顾恋，矧十二岁
女子邪？呜呼，是可哀也已。”词曰：

昊天不吊兮峻节其遥，执规司春兮孽火为妖。兰未
芽兮芳摧，玉未煖兮烟销。酒虽噀兮风不反，赤熛怒
兮青芦断。娥乘云兮出大荒，列星灿兮掩寒铓。谓祝
融兮何不仁，春闺无色娥上腾。娥上腾兮屠不亡，告
之惇史醴泉香。